Terug op die agterpaaie | Weg
Terug op die agterpaaie
Jy het pas in die KwaZulu-Natalse Suidkus uitgespan en elke ledige uur agter die braairooster geniet. Elke nou en dan het jy wéér gespog met die Bokke se Wêreldbekerkroon terwyl die kinders in die branders baljaar.
Vóór jy begin oppak, gaan sit en oorweeg die paaie en roetes waar daar sand en klip onder die bande is en waar die uitsig jou sal omboul. Dit gaan jou waarskynlik agt dae neem om by die huis te kom (ingesluit is die opleidingsessie by die laaste bestemming), maar sien dit so: Jy vermy al daai irriterende tolhekke en die meeste van die duisende Suid-Afrikaanse toeriste wat die langpad terug huis toe aanpak.
Spring weg in Kingsburgh en kies koers in die rigting van Gauteng. 'n Rit deur suikerrietplantasies met die R603 bring jou by die Gwahumbe-spa-en-lodge uit – 'n luukse oord wat ook 'n verskeidenheid roetes vir 4x4-entoesiaste bied. Draai links van die R602 af in die rigting van Mid-Illovo (by S29.911744 E30.583025); net ná die enigste vulstasie op die dorp skiet jy dan links na Gwahumbe.